text: https://blitz.bg/sport/intervyu/futbolistka-1-na-blgariya-za-2021-spetsialno-za-blits-blagodarenie-na-fenomena-tsar-futbol-zhiveya-v-mechtite-si_489247.html Blitz.bg/Sport
  В Швейцария има професионални условия и стремеж за развитие на женския футбол, обяви Симона Петкова
  21 Ян. 202219:21 Николай Пашкуров/БЛИЦ СПОРТ
  Симона Петкова заслужи първото място при жените във футбола за 2021 година. БЛИЦ се свърза с нея, за да си поговорим за емоциите след успеха, както и какви са очакванията ѝ за 2022 г.
  Петкова е родена на 3 септември 1993 година в Габрово. Играла е за английския Уотфорд, Бари, Емполи, Сан Марино Академи, Лугано, а в момента е в Йънг Бойс (Швейцария). Симона е важна част от националния отбор на България.
  - Честито първо място, как определяш отминалата 2021 за теб?
  - Благодаря… За мен 2021 г. ще остане една успешна, турболентна, емоционална и изпълнена със сбъднати мечти година. Изпращам толкова много признание, футболни успехи и незабравими моменти, които със сигурност ще оставят белег в живота ми!!!
  - Какво ти отнема и какво ти дава футболът?
  - Футболът отнема много голяма част от ежедневието ми. Знаеш, че при мен нещата са по-комплексни и футболът далеч не е само тренировката или мача. Аз виждам нещата под различна призма и се старая да правя всичко възможно, за да мога да играя на най-високо ниво. Благодарение на феномена "Цар Футбол" живея в мечтите си. Всекидневна радост и удоволствие да правя това, което обичам. Казано накратко това ми дава футболът.
  - Вече може да кажем, че имаш богат международен опит, къде беше най-трудно?
  - Смея да кажа, че навсякъде нещата са различни. Трудностите са част от израстването ми. Най-трудното нещо, пред което съм се изправяла, е комуникацията. На международно ниво без владеенето на езици всеки ще се види в чудовищно затруднение.
  - Как оценяваш нивото на женския футбол в Швейцария?
  - Женският футбол в Швейцария е на много добро ниво. Не е случаен фактът, че националният им отбор заема първо място в своята група в квалификациите за Световното. Шампионатът е изключително равностоен и интересен. Тук говорим за професионални условия и стремеж за развитие. Сама виждам какви усилия се полагат, за да се се удовлетворят нуждите на футболистките.
  - Какви са целите ти в националния отбор?
  - Много съм благодарна, че съм част на националния отбор. Да играя срещу Германия беше моя детска мечта. Целите ми се покриват с целите на отбора. Искаме да покажем най-доброто, на което сме способни. Силно вярвам, че можем да поднесем изненада в някой от следващите ни двубои.
  - Мечтая да съм здрава, за да мога да продължавам усилено и целенасочено да преследвам мечтите си!!!
  - Имаш ли необходимото време за живот извън футбола, за излизания, за лично време, което да прекараш в приятна компания извън терена?
  - Да, разбира се. Аз съм футболистка, но не правя изключение. И аз както всички разполагам с 24 часа на ден. Имам ежедневни задължения, така наречените битовизми, но разполагам с време за почивка, забавление и живот извън терена.
  - Какво си пожелаваш за 2022 лично за теб, за феновете на футбола, за читателите ни?
  - Пожелавам както на мен, така и на вас и всички ваши читатели, и футболни фенове здраве, защото то е най-важното. Когато сме здрави, можем да правим нещата, които ни носят радост и щастие. А споделеното щастие е заразно. Нека станем свидетели на една вълнуваща и изпълнена със спиращи дъха футболни моменти година!